રાતના સાડા નવ વાગ્યે હું શીતલીની ઘરે પહોચ્યો. ડ્રોઈંગરુમમાં ગાદલા તકિયા ગોઠવાઈ ગયા હતા. પત્તાઘેલી પત્ની મારી પહેલા પહોંચી ગાદલા પર બેઠીબેઠી પર્સમાથી પત્તા કાઢી એને કાતર મારી રહી હતી. પ્રકોપકાકા ગાદલા પર પોતાના રબર બેન્ડ ચડાવેલા કાગળીયા અને રુપિયાની થોકડી જુદાં કરતા પલાઠીવાળી બેસી ગયા હતા. શર્માજી તેમજ શીતલીના ફોનના લીધે જ આવેલા ફ્લેટના અન્ય ચારપાંચ કંજૂસો સોફા પર રમવાની રાહ જોતાં, સુદર્શન ચક્રની માફક તકિયા ફેરવવાની રમત રમી રહ્યાં હતા. શીતલી પતિ અંકિત સાવરણી લઈ ગાદલાની બરાબર ઉપર છત પર આવેલો બગડી ગયેલો પંખો ઘુમાવી રહ્યો હતો. શીતલી રસોડામાંથી નાસ્તાના ડબ્બા ડાઈનિંગ ટેબલ પર રાખી અંકિતને પંખો ખરાબ થવાના કારણે ખિજાઈ રહી હતી.